ไฟแนนซ์ทูเดย์
โดย...ช.ชดา
28 ก.ค. 2559

โดย...ช.ชดา
อภิศักดิ์ ตันติวรวงศ์ รมว.คลัง รับเชิญจาก โพสต์ พับลิชชิง มาเปิดสัมมนาใหญ่ “E-Payment ขับเคลื่อนเศรษฐกิจไทย” พร้อมร่วมปาฐกถาพิเศษด้วย งานนี้ไฮไลต์อยู่ที่นโยบายระบบการชำระเงินแห่งชาติของรัฐบาล อยากรู้ว่าขุนคลังจะปล่อยของอะไรบ้างต้องรอฟัง
งานสัมมนานี้จัดวันศุกร์ที่ 29 ก.ค.นี้ ที่โรงแรมอินเตอร์คอนติเนนตัล ตั้งแต่เวลา 13.00 น. เป็นต้นไป ผู้ร่วมสัมมนาล้วนน่าสนใจ ทั้ง ฤชุกร สิริโยธิน ผู้ช่วยผู้ว่าการแบงก์ชาติและเหล่ากูรูทางคอมพิวเตอร์ที่จะมาแลกเปลี่ยนข้อมูลและเสนอแนะเทคนิคด้านต่างๆ ในเรื่องนี้กัน
นักช็อปปิ้งทั้งหลาย เตรียมเงินไว้ให้ดี เพราะมาตรการช็อปช่วยชาติสำหรับสินค้าโอท็อป จะเริ่มใช้ตั้งแต่วันที่ 1 ส.ค.-31 ส.ค.นี้ เพียง 1 เดือนเท่านั้น ที่คณะรัฐมนตรี (ครม.) มีมติอนุมัติให้ช็อปปิ้งกับผู้ผลิตสินค้าโอท็อปที่จดทะเบียนภาษีมูลค่าเพิ่มและมีการออกใบกำกับภาษีเต็มรูปแบบระบุว่าเป็นสินค้าโอท็อป ซื้อไม่เกิน 1.5 หมื่นบาท สามารถนำมาหักลดหย่อนภาษีเงินได้บุคคลธรรมดาปีภาษี 2559 ได้
นโยบายนี้คลังหวังว่าการใช้กุ้งฝอยตกปลากะพงจะได้ผล เพราะจะทำให้ผู้ประกอบการโอท็อป ซึ่งก็คือเอสเอ็มอีนั่นแหละ เข้ามาจดทะเบียนเสียภาษีกันมากขึ้น ถ้าเสียภาษีถูกต้องก็จะได้รับสิทธิประโยชน์จากรัฐทำให้ขายดีมากขึ้น
เอ็มอี 2 แบงก์รัฐ ทั้ง ฉัตรชัย ศิริไล แห่ง ธอส. และ พิศิษฐ์ เสรีวิวัฒนา ขยันหนักมาก ทำงานไม่มีวันหยุดเสาร์อาทิตย์ เล่นเอาพนักงานบักโกรกไปตามๆ กัน